ไฟแนนซ์ทูเดย์
...จักรกฤศฏิ์ พาราพันธกุล เข้ารับตำแหน่งอธิบดีกรมธนารักษ์คนใหม่เรียบร้อยแล้ว ส่วน นริศ ชัยสูตร ก็ทำพิธีสักการะสิ่งศักดิ์สิทธิ์และเข้ารับตำแหน่งรองปลัดกระทรวงการคลังเป็นที่เรียบร้อยแล้วเช่นกัน ทำให้หวนนึกถึงคำว่า ไม่มีอะไรที่เที่ยงแท้และแน่นอน
30 ม.ค. 2558

...จักรกฤศฏิ์ พาราพันธกุล เข้ารับตำแหน่งอธิบดีกรมธนารักษ์คนใหม่เรียบร้อยแล้ว ส่วน นริศ ชัยสูตร ก็ทำพิธีสักการะสิ่งศักดิ์สิทธิ์และเข้ารับตำแหน่งรองปลัดกระทรวงการคลังเป็นที่เรียบร้อยแล้วเช่นกัน ทำให้หวนนึกถึงคำว่า ไม่มีอะไรที่เที่ยงแท้และแน่นอน
...ด้าน จักรกฤศฏิ์ อธิบดีคนหนุ่ม ฟันธงอีก 1 ปี งานกรมธนารักษ์ต้องชัดเจน มองเห็นทุกอย่างแบบใส่แว่น 3 มิติ ทั้งเรื่องที่ดินทำเลทองแปลงที่ติดข้อพิพาทเอกชน เช่น ที่หมอชิต ที่ร้อยชักสาม และที่แปลงส่วนขยายของศูนย์การประชุมแห่งชาติสิริกิติ์ ซึ่งประจวบเหมาะกับที่โรงงานยาสูบเตรียมส่งคืนพื้นที่เพื่อทำสวนสาธารณะเบญจกิติ กว่า 300 ไร่ ให้เป็นปอดแหล่งใหญ่ให้กรุงเทพฯ ขณะที่เจ้าสัวเจริญ สิริวัฒนภักดี ที่ได้รับสัมปทานทำโรงแรมสูง 23 ชั้น จำนวน 450 ห้อง เมื่อ 10 กว่าปีก่อน ก็ยังไม่ถอนสมอ แถมแว่วว่า กทม.เตรียมยกเลิกข้อบัญญัติ ปี 2547 ที่ควบคุมการก่อสร้างอาคารที่มีความสูงเกิน 23 เมตร หรือไม่เกิน 5-8 ชั้น อาจเป็นความบังเอิญแบบประจวบเหมาะ ที่จะพลิกพื้นดินแห่งนี้ให้เป็นทำเลทอง
...จึงต้องจับตาว่าฝีมือ จักรกฤศฏิ์ จะจบเรื่องที่ราชพัสดุแปลงทองเหล่านี้แบบไหน เพราะเจ้าตัวย้ำนักย้ำหนาว่า ไม่เน้นหารายได้ และต้องการใช้ประโยชน์ที่ราชพัสดุในเชิงสังคม เพื่อให้เป็นทุนต่อยอดเศรษฐกิจมากกว่า ส่วนการตรวจสอบทุจริตการต่อสัญญาเช่าที่ราชพัสดุแหลมฟ้าผ่า จักรกฤศฏิ์ ตอบว่าไม่อยู่ในภารกิจหลัก...นอกจากนี้ยังมีงานเร่งด่วน คือการแต่งตั้งผู้บริหารระดับรองอธิบดี และที่ปรึกษาระดับซี 9 ที่ต้องหาคนมาทำงานทั้งหมด 10-20 คน แต่ปัจจุบันมีเพียง วีระวุฒิ ศรีเปารยะ ที่นั่งเป็นรองอธิบดีด้านเหรียญกษาปณ์อยู่เพียงคนเดียว 
...อีกเรื่องที่ต้องจับตาคือ หนี้เสียกว่า 4 หมื่นล้านบาทของไอแบงก์ ได้ข่าวมีอดีตเอ็มดีแบงก์รัฐแห่งหนึ่ง ที่ตอนนี้ต้องแก้หนี้เสียพัลวันไม่แพ้กัน ไปกู้เงิน ไอแบงก์มาหลายร้อยล้าน และกลายเป็นหนี้เสียแบบสดๆ ร้อนๆ ขนาดทำเสียไว้อีกที่หนึ่งแล้ว ยังก่อหนี้ใหม่ได้ ล่าสุดไอแบงก์ยังมาเจอหนี้เน่าอินสแควร์อีกเป็นพันล้าน ทำให้ต้องถามต่อว่า มาตรฐานการปล่อยสินเชื่อของไอแบงก์คืออะไร ขนาดแบงก์อยู่ระหว่างการฟื้นฟูกิจการมา 2-3 ปี ทำไมยังปล่อยให้เกิดเรื่องแบบนี้ขึ้นมาได้